शांतिधाम निर्माण के लिए दान की डेढ़ लाख की जमीन
आज के समय में जहां एक - एक इंच जमीन के लिए सगे-संबंधियों में विवाद हो जाता है। वहीं एक ग्रामीण ने शांतिधाम निर्माण के लिए करीब डेढ़ लाख रुपए कीमत की जमीन दान कर मिसाल पेश की। पंचायत सचिव शिवनारायण वर्मा के अनुसार ग्राम बेलाखेड़ा में अंतिम संस्कार के लिए ग्रामीणों की सुविधानुसार उचित भूमि नहीं मिल पा रही थी। वहीं वर्तमान में ग्राम के मुकेश पिता शंकरलाल शर्मा की भूमि पर कई वर्षों से ग्रामीण अंतिम संस्कार की प्रक्रिया कर रहे थे। लेकिन भूमि निजी होने से शांतिधाम निर्माण के लिए राशि स्वीकृत नहीं हो पा रही थी। ऐसे में मुकेश शर्मा ने ग्रामीणों की सुविधा के लिए अपनी 5 आरा (एक बिघा का पांचवां हिस्सा) जमीन ग्राम पंचायत को दान कर दी। जिसकी कीमत करीब डेढ़ लाख रुपए है। वहीं 1 मार्च को ग्राम पंचायत के नाम रजिस्ट्री भी कर सौंप दी गई। ग्राम के सरपंच विष्णु वर्मा ने मुकेश शर्मा की जमीन देने की पहल की सराहना करते हुए कहा कि उक्त जमीन पर शीघ्र शांतिधाम का निर्माण किया जाएगा।
hin_Deva hin_Deva